യോഗിയെ റോഡിലൂടെ കെട്ടിവലിച്ചു തിരുവനന്തപുരത്തെ പ്രതിഷേധത്തില് ക്യാമ്ബസ് ഫ്രണ്ടിനെതിരെ യുപിയില് കേസ് തിരുവനന്തപുരത്ത് സംഘടിപ്പിച്ച ക്യാമ്ബസ് ഫ്രണ്ട് മാര്ച്ചിനെതിരെ ഉത്തര്പ്രദേശ് പൊലീസ് കേസെടുത്തു. ഉത്തര്പ്രദേശ് മുഖ്യമന്ത്രി യോഗി ആദിത്യനാഥിന്റെ മുഖംമൂടി ധരിച്ചയാളെ റോഡിലൂടെ കെട്ടിവലിക്കുന്നതായുള്ള പ്രതീകാത്മക പ്രതിഷേധത്തിനെതിരെയാണ് കേസ്. വീഡിയോ ദൃശ്യങ്ങള് സോഷ്യല് മീഡിയയില് വൈറലായതോടെ ലഖ്നൗ സ്വദേശികളാണ് പരാതി നല്കിയത്. സൈബര് പൊലീസാണ് സംഭവത്തില് കേസെടുത്തത്. സാമൂദായിക സ്പര്ദയുണ്ടാക്കാന് ശ്രമിച്ചു എന്നതടക്കമുള്ള ആരോപണങ്ങളാണ് പരാതിക്കാര് ഉയര്ത്തിയത്. കേസിലെ പ്രതികളുടെ പേര് വ്യക്തമല്ല. സംഭവം നടന്നത് കേരളത്തിലായതിനാല് യുപി പൊലീസിന് നേരിട്ട് കേസെടുക്കാനാവില്ല. അതിനാലാണ് ദൃശ്യങ്ങള് സമൂഹമാധ്യമങ്ങളില് പ്രചരിപ്പിച്ച് സാമുദായിക സ്പര്ധയ്ക്ക് ശ്രമിച്ചെന്ന പേരില് സൈബര് പൊലീസ് കേസെടുത്തിരിക്കുന്നത്. കേസില് അന്വേഷണം തുടങ്ങിയെന്നാണ് ലഖ്നൗ സൈബര് പൊലീസ് വ്യക്തമാക്കുന്നത്.